પસાર થતી રિક્ષાને હાથથી રોકીને એણે ગેસ્ટ હાઉસનું નામ આપ્યું અને અંદર બેઠો. એ પછી વિભાકરને આગળની વિગત આપી. 'આવું છાપાવાળા કહે છે પણ મિશ્રાજીનો દીકરો તો આ સમાચારથી ધૂંધવાયેલો છે. એણે બધા છાપાવાળાને બદનક્ષીના કેસની ધમકી આપી છે. એ એવું કહે છે કે મારા બાપના માથે એક પૈસાનુંયે દેવું નથી. આ બાર કરોડવાળી વાત કોઇકે અંગત અદાવતમાં ઉપજાવી કાઢેલી છે. લોખંડના સ્ક્રેપના ધંધામાં તીવ્ર હરીફાઇ છે એટલે ધંધાકીય અદાવતમાં કોઇકે એમનું ખૂન કરાવ્યું છે.'